三兄既見過喜而賦此
作者：趙蕃
朝代：宋

paragraphs: 村居不記元夕期，田蠶鐙火俗異宜。
但餘林月光陸離，所期不來空賦詩。
明朝風作後日雪，祇道來期中已輟。
今朝小霽泥未乾，或報門前有車轍。
我窮政爾落荒山，跫然忽復解我顔。
平生交舊固多矣，風味如此端亦慳。
梅雖已謝蘭可掘，有酒縱漓醅可撥。
爲子一醉莫深辭，更要好詩書歲月。